Grootse regstryd oor Covid-19-regulasies beginVerskeie instellings is gereed om die regulasies in die hof te gaan betwis. (Foto: Maroela Media) Solidariteit het Donderdag kort voor 08:00 reeds sy eerste regsbriewe op die minister van gesondheid beteken om ŉ stokkie te steek voor die “rampregulasies wat onder die dekmantel van gesondheidsregulasies” aangekondig is. Die regering het Woensdag kort voor middernag – en net voor die bestaande regulasies sou verval – nuwe tussentydse regulasies aangekondig om die Covid-19-pandemie te bestuur. Die regulasies bepaal onder meer dat die minister, in dié geval dr. Joe Phaahla, eensydig regulasies kan afkondig en ophef. “Dit gee drakoniese magte aan die minister wat heeltemal onregmatig is,” sê dr. Dirk Hermann, bestuurshoof van Solidariteit. “Die wet maak nie voorsiening vir soort van oorgangsregulasies soos wat nou gedoen is nie. Dit is ŉ baie vreemde ding wat die regering nou doen: om regulasies af te kondig terwyl hy terselfdertyd die verlenging van kommentaar daaroor aankondig.” Hermann sê dit is prosedureel onregmatig en die optrede bevestig dat die regering nie die duisende kommentare wat hy oor die regulasies ontvang het, in ag kon neem nie. “Dit beteken ons sit met regulasies waaraan die publiek eintlik nie deelgeneem het nie. Dit is eintlik ŉ voorsetting van die rampbestuursregulasies en dus onregmatig. Die wet maak nie daarvoor voorsiening nie.” In die regsbrief fokus Solidariteit dus veral op die prosedurele onregmatigheid en die feit dat die publiek se kommentaar nie in ag geneem is nie. “Die regsgeding het reeds begin en ons verwag dat dit een van die grootste nog teen die regering gaan wees. Ons verwag ook dat ander instellings dieselfde gaan doen en ons verwelkom dit. “Die kern van die probleem is nie bloot die dra van maskers of getalle by byeenkomste nie, maar die drakoniese mag van die regering. Dit is die eintlike geveg. “Die dra van maskers het ŉ simbool geword daarvan, maar die kern van die geveg is die drakoniese magte wat in die hande van die regering geplaas word.” Hermann sê Suid-Afrikaners het eerstehandse ervaring van wat die regering met dié mag doen. “Hy het voorgeskryf watter plakkies jy mag dra, het bepaal dat oop strande onveilig is en dat warm kos nie goed is vir ons nie. “Ons het dit gesien gebeur. Ons weet wat die regering daarmee doen en daarom moet dit gekeer word.” Dr. Pieter Groenewald, leier van die VF Plus, benadruk dat die ramptoestand opgehef is en dat daar nie meer agter die Rampbestuurswet geskuil kan word om mense se regte eenvoudig in te perk nie. “Ons moet ons nie laat mislei om te dink ons vryhede word nie meer ingeperk nie. Ons word nie toegelaat om soos ons altyd geleef en beweeg het voort te gaan nie.” Solidariteit sê ook die regering het die dringendheid met die regulasies oor homself gebring. “Die regering weet al twee jaar lank dat daar ŉ einde aan Covid-19-regulasies moet kom en dat daar ŉ soort gesondheidsregulasie aanvaar sal moet word wat aanmeldbare siektes in die algemeen hanteer. “Hulle het daarmee gewag tot letterlik minute voor die ramptoestand finaal verval het.” Hermann sê die regering kan nie sy eie dringendheid skep en dan ŉ onregmatige en ondemokratiese proses probeer deurvoer nie.